‘ทรัมป์’ป่วนค่าเงิน
ตลาดอัตราแลกเปลี่ยนโลกผันผวนรับผู้นำสหรัฐ ธปท. จับตาหวั่นกระทบไทย
21 ม.ค. 2560

ตลาดอัตราแลกเปลี่ยนโลกผันผวนรับผู้นำสหรัฐ ธปท. จับตาหวั่นกระทบไทย
โพสต์ทูเดย์ - ธปท.เตรียมมาตรการรับเงินบาทแข็งและดอกเบี้ยขาขึ้น หลัง โดนัลด์ ทรัมป์ รับตำแหน่ง
นายโดนัลด์ ทรัมป์ ได้ทำพิธีสาบานตนเข้ารับตำแหน่งประธานาธิบดีคนที่ 45 ของสหรัฐอเมริกาแล้ว เมื่อเวลาประมาณ 23.15 น. (ตามเวลาในประเทศไทย)วันที่ 20 ม.ค. โดยนางคริสติน ลาการ์ด ผู้อำนวยการกองทุนการเงินระหว่างประเทศ (ไอเอ็มเอฟ) ได้กล่าวในการประชุมเวิลด์ อีโคโนมิก ฟอรั่ม วานนี้ว่า นโยบายกีดกันทางการค้าของรัฐบาลทรัมป์จะส่งผลกระทบในเชิงลบต่อเศรษฐกิจโลก และบดบังผลบวกที่ได้รับจากมาตรการกระตุ้นเศรษฐกิจ
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า นโยบายกระตุ้นเศรษฐกิจของประธานาธิบดีคนใหม่จะทำให้เกิดความผันผวนในช่วงสั้น ทั้งการกระตุ้นเศรษฐกิจภายในสหรัฐ ลดภาษีเพิ่มการใช้จ่าย ทำงบประมาณขาดดุลสูงขึ้น ซึ่งหมายถึงต้องกู้เงินจากตลาดการเงินมากขึ้น ทำให้ดอกเบี้ยระยะยาวของพันธบัตรอาจปรับตัวขึ้นเร็วกว่าที่คาด ส่งผลต่อเนื่องให้ดอกเบี้ยระยะยาวในตลาดพันธบัตรทั้งโลก รวมทั้งไทยเพิ่มขึ้นด้วย
นอกจากนี้ จะทำให้ค่าเงินผันผวน ช่วงที่นายทรัมป์ชนะเลือกตั้งค่าเงินบาทอ่อน แต่ขณะนี้กลับมาแข็งค่าอีก ต้องระวังควบคุมความเสี่ยงให้ดี เห็นได้ว่าในช่วงที่ผ่านมา ธปท.ดูแลได้ ค่าเงินบาทไม่ได้ผันผวนเกินควร แต่ผู้ที่ทำธุรกิจการค้าระหว่างประเทศต้องมีทักษะในการดูแลและจัดการความเสี่ยงของตัวเอง เพราะเราต้องอยู่ในโลกที่ผันผวน
ทั้งนี้ ผลกระทบต่อเศรษฐกิจไทยในภาพรวม ยังต้องติดตามและประเมินในรายละเอียด เพราะยังไม่รู้ว่าจะทำสินค้าประเภทไหนจากประเทศใด ใช้กลไกอะไร จะทำมาตรการชั่วคราวหรือถาวร
นายธีรัชย์ อัตนวานิช ที่ปรึกษาด้านตลาดตราสารหนี้ สำนักงานบริหารหนี้สาธารณะ (สบน.) กล่าวว่า ตลาดการเงินของไทยปีนี้จะมีความผันผวนมาก จะต้องดูแลการก่อหนี้ใหม่อย่างระมัดระวัง